ขายพันธบัตรออมทรัพย์รายย่อย5หมื่นล้าน
คลังขายพันธบัตรออมทรัพย์ 2 รุ่น 2 อายุ 2 ช่องทาง วงเงิน 5 หมื่นล้าน ดอกเบี้ยงาม 2.22%


20 ส.ค. 2563

นางแพตริเซีย มงคลวนิช ผู้อำนวยการสำนักงานบริหารหนี้สาธารณะ เปิดเผยว่า กระทรวงการคลังจะทำการจำหน่ายพันธบัตรออมทรัพย์ 2 รุ่น 2 อายุ 2 ช่องทาง ซึ่งผู้ลงทุนสามารถเลือกลงทุนได้ตามความสะดวก ดังนี้
1) รุ่นวอลเล็ต สบม. ครั้งที่ 2 วงเงินจำหน่าย 5,000 ล้านบาท รุ่นอายุ 4 ปี อัตราดอกเบี้ยคงที่ 1.70% ต่อปี จำหน่ายผ่านวอลเล็ต สบม. บนแอปพลิเคชันเป๋าตัง จุดเด่น คือ ผู้ลงทุนสามารถโอนเงินจากพร้อมเพย์ทุกธนาคารเข้าวอลเล็ตเพื่อซื้อพันธบัตรออมทรัพย์และเพิ่มวงเงินซื้อได้ถึง 5 ล้านบาท โดยรุ่นวอลเล็ต สบม. จะเริ่มจำหน่ายก่อนตั้งแต่วันที่ 25 สิงหาคม – 11 กันยายน 2563 2) รุ่นก้าวไปด้วยกัน (Moving Forward) วงเงินจำหน่าย 45,000 ล้านบาท รุ่นอายุ 7 ปี อัตราดอกเบี้ยแบบคงที่ 2.22% ต่อปี จำหน่ายผ่าน 4 ธนาคารตัวแทนจำหน่าย โดยเปิดการจำหน่ายเป็น 2 ช่วง คือ ช่วงที่ 1 วันที่ 26 สิงหาคม – 3 กันยายน 2563 (9 วัน) ให้แก่บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย และเป็นครั้งแรกที่ประชาชนสามารถซื้อพันธบัตรออมทรัพย์จากธนาคารตัวแทนจำหน่ายใดก็ได้ด้วยวงเงินไม่เกิน 10 ล้านบาทต่อราย โดยไม่จำกัดวงเงินซื้อต่อธนาคาร และช่วงที่ 2 วันที่ 4 – 11 กันยายน 2563 (8 วัน) จำหน่ายให้แก่บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย และนิติบุคคลไม่แสวงหากำไรตามที่กระทรวงการคลังกำหนด แบบไม่จำกัดวงเงินซื้อขั้นสูง ทั้งนี้ วงเงินทั้ง 2 รุ่นไม่นับรวมกัน
ในรอบการจำหน่ายนี้ความพิเศษของรุ่นก้าวไปด้วยกัน คือ ความสำเร็จในการพัฒนาโครงสร้างพื้นฐานงานจำหน่ายผ่านระบบ DLT Bond Platform ของธนาคารแห่งประเทศไทย ที่ได้ร่วมมือกับ 4 ธนาคารตัวแทนจำหน่าย ผู้ที่เกี่ยวข้อง และ สบน. ทำให้ผู้ลงทุนสามารถซื้อพันธบัตรได้อย่างสะดวกเนื่องจากไม่มีการจำกัดวงเงินซื้อต่อธนาคารอีกต่อไป ผู้ที่ต้องการลงทุน 10 ล้านบาทสามารถเดินทางไปซื้อเพียงธนาคารเดียวได้ และเพิ่มประสิทธิภาพงานจำหน่ายพันธบัตรของประเทศ ช่วยลดขั้นตอน และระยะเวลาในภาพรวม ทำให้การอัพเดทสมุดพันธบัตรออมทรัพย์ได้เร็วขึ้นใน 2 วันทำการหลังทำรายการซื้อ




ส่วน วอลเล็ต สบม. เป็นการกลับมาอีกครั้งของการจำหน่ายพันธบัตรออมทรัพย์ให้แก่ประชาชนรายย่อยผ่านการโอนเงินแบบไร้ข้อจำกัดด้วยพร้อมเพย์ โดยความพิเศษของรุ่นนี้ คือ ผู้สนใจสามารถลงทุนได้สูงขึ้นถึง 5 ล้านบาทต่อราย และในอนาคตจะสามารถซื้อและขายพันธบัตรออมทรัพย์ในตลาดรองผ่านวอลเล็ต สบม. ซึ่งจะสอดรับกับรูปแบบการทำธุรกรรมทางการเงินในยุคดิจิทัลและตอบสนองความต้องการของผู้ลงทุนได้อย่างครบวงจร โดย สบน. จะพัฒนาวอลเล็ต สบม. อย่างต่อเนื่องเพื่อให้เป็น 1 ในช่องทางหลักของการจำหน่ายพันธบัตรออมทรัพย์ที่เปิดโอกาสให้เยาวชนอายุตั้งแต่ 15 ปี ขึ้นไปได้สัมผัสประสบการณ์การออมด้วยตนเองอย่างง่ายๆ เพียงมีเงินออมตั้งแต่ 100 บาทขึ้นไป ทั้งนี้ ผู้สนใจสามารถดาวน์โหลดแอปพลิเคชันเพื่อลงทะเบียนได้ตั้งแต่วันนี้เป็นต้นไป และสามารถสอบถามข้อมูลการใช้งานวอลเล็ต สบม. ได้ที่ Call Center โทร. 02-111-1111 หรือที่ธนาคารกรุงไทยทุกสาขา